He Rauemi Aromatawai ā-Roto - KUA MŌNEHU

Paerewa Paetae Pāngarau 91655: Te whakaoti rangahau pāngarau

Te Kaupapa Ako: Pāngarau 1.14A v2

Te Ingoa o te Rauemi: Te Whakataetae Hākinakina

Whiwhinga: 3

Tohutohu mā te Ākonga

**Te Horopaki**

He huhua ngā wāhi i tō tātou ao e whakamahia ana te pāngarau. I tēnei ngohe aromatawai, ka rangahautia te pāngarau ka whakamahia hei whakamahere whakataetae hākinakina, arā, ngā momo kēmutaka, te wātaka me te pūnaha whiwhinga.

**Hei Mahi**

Ko te pātai hei tūhura, hei rangahau māu, ‘He aha te mātauranga pāngarau ka whakamahia hei whakamahere whakataetae hākinakina, arā, ngā momo kēmutaka, te wātaka me te pūnaha whiwhinga?’

I te tuatahi, ka whakamahere koe i tāu mahi rangahau, ā, ka tirohia te mahere e tō pouako. Mēnā e pai ana, ka tukuna koe kia whakatutuki i ngā mahi o roto i te mahere. Mēnā e hapa ana tētahi wāhi o te mahere, ka āwhinatia koe e tō pouako, māna e tohutohu me pēhea.

Ka rapu, ka kohikohi koe i ngā raraunga, i ngā kōrero, i ngā mātauranga e hiahiatia ana hei whakatutuki i te rangahautanga.

Ka whakaritea he pūrongo hei whakaatu i ngā hua me ngā whakakitenga o tāu mahi rangahau.

**Wā Mahi 1**

Ki te takiwā o te kotahi hāora te roa o te wā mahi tuatahi.

1. Tuhia te pātai hei tūhura māu i tāu mahi rangahau.
2. Whakamaheretia tāu mahi rangahau.

Hoatu tāu mahere rangahau ki tō pouako hei tirotiro māna. Mēnā e hāngai ana te mahere ki te momo rangahautanga pāngarau e tika ana mō tēnei paerewa paetae, ka tukuna koe kia whakatutuki i ngā mahi o roto i te mahere.

Mēnā e hapa ana tētahi wāhi o te mahere, mā tō pouako koe e āwhina, e tohutohu kia tika ai.

**Wā Mahi 2**

E rua wiki te roa hei whakatutuki i ngā mahi rangahau kua oti te whakamahere. Hei whakauru atu ki roto i tō pūrongo rangahau:

1. Tāu mahere rangahau.
2. Ngā kōrero, ngā mātauranga, ngā raraunga i puta i tēnā wāhi, i tēnā wāhi, i tēnā mātāpuna, i tēnā mātāpuna.
3. Ngā hononga o roto i ngā kōrero i hua ake i tāu mahi rangahau.
4. Ngā hononga o ngā kōrero ki te mātauranga pāngarau.
5. Ngā kōrero mō te āhua o tāu whakatutuki i ngā tikanga matatika e hāngai ana.
6. Ngā kōrero hei whakautu i te pātai rangahau.
7. Te arotakenga o te tukanga rangahau, arā, ngā kōrero mō ōna painga, ōna ngoikoretanga, tōna whānui, tōna whāiti rānei.

**Taunakitanga: Pāngarau 91655 Te Whakataetae Hākinakina**

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| E tutuki ai te taumata o te paetae, ka whakaoti rangahau pāngarau te ākonga i runga i te āwhina a te pouako. Arā:   * + te whakatakoto i te kaupapa o te rangahau me ōna whāinga;   + te whakamahere i te rangahautanga;   + te tūhono i te kaupapa o te rangahau ki ngā huatau pāngarau, ngā whakaaro pāngarau rānei e hāngai ana;   + te tautohu i ngā mātāpuna kōrero e hāngai ana;   + te kohikohi me te tuhi i ngā mātauranga me ngā raraunga;   + te whakaatu i ngā whakakitenga o te rangahau.   **Hei tauira:**  **Te whakamahere i te rangahau**   * Ka whakaritea kia rua, nui ake rānei ngā mātāpuna kōrero, pērā i:   + te uiui ā-waha i t/ētahi kaiwhakahaere whakataetae hākinakina;   + te ipurangi hei tiki atu i ngā kōrero me ngā tikanga e hāngai ana ki ngā whakataetae pērā i te poitarawhiti ANZ, me te whutupōro Super 15;   + tētahi pukapuka e whakamārama ana i te tikanga o ngā momo whakataetae, pērā i te ‘ka hinga, ka puta’ me tērā momo, ka tākaro ia tīma ki ērā atu o ngā tīma katoa o te whakataetae. * Ka whakaritea ngā tikanga matatika pēnei i ēnei:   + kia whakahokia ngā hua o te rangahau ki ngā tāngata i whai wāhi mai;   + kia whakaae mai ngā tāngata kia whakamōhiotia ō rātou ingoa i roto i te pūrongo o te rangahau, kia noho matatapu rānei.   **Te tūhono i te kaupapa o te rangahau ki ngā huatau pāngarau, ngā whakaaro pāngarau rānei e hāngai ana**   * Ko te whakaatu i te kēmutaka ki tētahi tūtohi. * Ko te tātai i te roa o te wā o ngā kēmu, ngā wā whakatā me ngā wā kai, me te whakaatu anō ki te wātaka o te whakataetae. * Ko te whakamahi i ngā tikanga taurangi hei whiriwhiri i tētahi pūnaha whiwhinga. * Ko te whiriwhiri i te maha o ngā papa tākaro, te maha o ngā kaiwawao, me te maha o ngā taputapu tākaro e hiahiatia ana, i runga anō i te maha o ngā tīma ka uru atu.   **Te tautohu i ngā mātāpuna kōrero e hāngai ana**   * Ka tautohua kia rua, nui ake rānei ngā mātāpuna hei tiki atu i ngā kōrero. Kia tika anō hoki te whakaatu i ngā mātāpuna i tīkina atu ai ngā kōrero.   **Te kohikohi me te tuhi i ngā kōrero me ngā raraunga**   * Ka hopukina ngā uiui ā-waha ki te kōpae. * Ka tuhia he tauira wātaka/kēmutaka ki te tūtohi.   **Te whakaatu i ngā whakakitenga o te rangahau**   * Ka whakamahia ngā momo whakaahuahanga pāngarau e hāngai ana, pērā i te tūtohi hei whakaatu i ngā momo kēmutaka rerekē. * Ka whakarāpopotohia ngā kōrero ka puta i tēnā puna i tēnā, i runga i te hāngai ki te pātai rangahau. * Ka whakaputaina he pūrongo hei whakautu i te pātai rangahau. | E tutuki ai te taumata o te kaiaka, ka whakaoti rangahautanga pāngarau kaiaka te ākonga i runga i te tautāwhi a te pouako. Arā:   * + te kohikohi i ngā kōrero me ngā raraunga i ētahi mātāpuna whānui tonu;   + te whakamahi i ngā momo whakaaturanga e hāngai ana ki te horopaki o te rangahau;   + te whakaputa whakataunga whakamutunga e hāngai ana ki ngā whāinga o te rangahau;   + te arotake i te tukanga rangahau me ngā whakakitenga o te rangahau.   **Hei tauira:**  **Te kohikohi i ngā kōrero me ngā raraunga i ētahi mātāpuna kōrero whānui tonu**   * Kia toru, nui ake rānei ngā puna ka torona atu e te ākonga hei kohikohi i ngā kōrero e hiahiatia ana. * Ka tuku whakaaro ki te momo puna mātauranga e hāngai ana ki te rangahau, ā, kia rerekē pea ngā momo puna, pērā i te tangata tonu (tētahi kaiwhakahaere whakataetae hākinakina), te ipurangi me te pukapuka.   **Te whakamahi i ngā momo whakaaturanga e hāngai ana ki te horopaki o te rangahau**   * Kia whaitake ngā momo whakaaturanga ki te horopaki o te kaupapa rangahau. * Kia āhua hōhonu ngā momo whakaaturanga hei whakamahi mā te ākonga, pērā i te tūtohi, te kauwhata, te whārite me te ripanga rorohiko.   **Te whakaputa whakataunga whakamutunga e hāngai ana ki ngā whāinga o te rangahau**   * Ka whakautua te pātai e pā ana ki te whakamahinga o te pāngarau i roto i te mahi whakamahere whakataetae hākinakina. * Ākene pea ka wehea te momo whakamahinga o te pāngarau ki ētahi rōpū, pērā i te tātaitanga wā, te taurangi hei whiriwhiri i te maha o ngā kēmu i runga anō i te maha o ngā tīma, me te tūtohi hei whakaatu i ngā whiwhinga e taea ana. * Ākene pea ka whakatairitea ētahi pūnaha whiwhinga rerekē, ētahi momo kēmutaka rerekē rānei.   **Te arotake i te tukanga rangahau me ngā whakakitenga o te rangahau**   * Ka arotakea ngā puna i kohikohia ai ngā kōrero mō te rangahau. Hei tauira, mēnā i whakautua katoatia ngā pātai i tukuna ki te kaiwhakahaere whakataetae hākinakina, mēnā rānei i karoa ētahi o ngā pātai. * Ka arotakea te momo kēmutaka, te momo pūnaha whiwhinga rānei e tika ana mō tēnā hākinakina, mō tēnā, mō tēnā whakataetae, mō tēnā. | E tutuki ai te taumata o te kairangi, ka whakaoti rangahautanga pāngarau kairangi te ākonga i runga i te tautāwhi a te pouako. Arā:   * + te tūhonohono me te arohaehae i ngā kōrero ka takea mai i ngā mātāpuna whānui;   + te whakawhitiwhiti kōrero mō te hāngai o ngā huatau pāngarau e whai pānga ana ki te rangahau;   + te arotake i te rangahau me ōna wāhanga katoa, me te arohaehae anō i te tika me te pono o ngā whakakitenga;   + te tūhono i ngā whakakitenga o te rangahau ki te horopaki, me te ao whānui e noho nei te ākonga.   **Hei tauira:**  **Te tūhonohono me te arohaehae i ngā kōrero ka takea mai i ngā mātāpuna kōrero whānui**   * Ka whakaaturia ngā ōritenga me ngā rerekētanga o ētahi whakataetae hākinakina rerekē, pērā i te tēnehi, te poirewa, me te whutupōro. * Ka whakatairitea ngā momo punaha whiwhinga e whakamahia ana i ngā whakataetae rerekē.   **Te whakawhitiwhiti kōrero mō te hāngai o ngā huatau pāngarau e whai pānga ana ki te rangahau**   * Ko ngā tikanga taurangi hei tino āwhina ki te tātai i te maha o ngā kēmu, i runga anō i te maha o ngā tīma ka uru atu ki te whakataetae. * Ko te whaitake o te whakamahi i te tūtohi, hei whiriwhiri i te kēmutaka me te wātaka o te whakataetae.   **Te arotake i te rangahau me ōna wāhanga katoa, me te arohaehae anō i te tika me te pono o ngā whakakitenga**   * Ka arotake i te tōkeke o ngā momo pūnaha whiwhinga rerekē, me te hāngai o te pūnaha ki te whakataetae.   **Te tūhono i ngā whakakitenga o te rangahau ki te ao e noho nei te ākonga**   * Ka whakamahere i tētahi whakataetae hākinakina – te kēmutaka, te wātaka, te pūnaha whiwhinga, me te whiriwhiri anō i te maha o ngā papatākaro, ngā taputapu hākinakina me ngā kaiwawao e hiahiatia ana. * Ka whakaaturia ngā panonitanga o ngā whakaritenga, mēnā kāore tētahi tīma e tae atu, ko tētahi atu anō tīma rānei ka uru atu. |